Direttiva tal-Kummissjoni 2003/3/KE
tas-6 ta' Jannar 2003
dwar ir-restrizzjonijiet fuq il-marketing u l-użu tal-"kolorant blu" (tnax-il addattament għall-progress tekniku tad-Direttiva tal-Kunsill 76/769/KEE)
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat id-Direttiva tal-Kunsill 76/769/KEE tas-27 ta' Lulju 1976 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar ir-restrizzjonijiet fuq il-marketing u l-użu ta' sustanzi u preparazzjonijiet perikolużi [1], kif l-aħħar emendata permezz tad-Direttiva tal-Kummissjoni 2003/2/KE tas-6 ta' Jannar 2003 dwar restrizzjonijiet fuq il-marketing u l-użu ta' arseniku (l-għaxar addattament għall-progress tekniku għad-Direttiva tal-Kunsill 76/769/KEE) [2] u partikolarment l-Artikolu 2(a) tagħha, introdott permezz ta' Direttiva tal-Kunsill 89/678/KEE [3],
Billi:
(1) Taħt id-Direttiva 76/769/KEE kif emendata permezz tad-Direttiva 2002/61/KE tal-Parlament Ewropew u talKunsill [4] azokoloranti speċifikati, m'għandhomx jintużaw f'ċertu oġġetti ta' tessut jew tal-ġilda; dawk l-oġġetti ta' tessut jew ġilda m'għandhom lanqas jitqiegħdu fis-suq sakemm ma jkunux konformi mal-ħtiġiet ta' dik id-Direttiva.
(2) Ir-riskji għas-saħħa u l-ambjent mill-"kolorant blu Nru ta' l-Indiċi 611-070-00-2" ġew stmati taħt id-Direttiva tal-Kummissjoni 93/67/KEE ta' l-20 ta' Lulju 1993 li tistabbilixxi il-prinċipji sabiex jiġu valutati r-riskji għas-saħħa u l-ambjent mis-sustanzi notifikati skond id-Direttiva tal-Kunsill 67/548/KEE [5]; l-istima tar-riskju identifikat il-bżonn għal tnaqqis ta' riskju mill-kolorant blu fuq l-ambjent peress li dan il-kolorant blu għandu tossiċita akwatika għolja, mhux degradabbli faċilment, u jasal fl-ambjent permezz ta' l-ilma mormi.
(3) Sabiex jiġi protett l-ambjent, għandhom jiġi projbiti it-tqiegħid fis-suq, u l-użu tal-kolorant blu, għar-rigward fejn jingħata l-kulur lill-oġġetti ta' tessut u tal-ġilda, Għalhekk għandu jiżdied il-kolorant blu ma' dawk is-sustanzi elenkati fl-Anness I tad-Direttiva 76/769/KEE.
(4) Ir-restrizzjonijiet għat-tqiegħid fis-suq, u l-użu tal-kolorant blu, kif stabbilit f'din id-Direttiva, jieħdu in konsiderazzjoni l-istat kurrenti tat-tagħrif u metodi tekniċi dwar alternattivi addatti.
(5) Din id-Direttiva għandha tapplika bla ħsara għal-leġislazzjoni tal-Komunità li tistabbillixxi il-ħtiġiet minimi għall-protezzjoni tal-ħaddiema, partikolarment id-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jinkoraġġixxu t-titjib fis-sigurtà u s-saħħa tal-ħaddiema fuq ix-xogħol [6], u d-Direttiva tal-Kunsill 90/394/KEE tat-28 ta' Ġunju 1990 dwar il-protezzjoni tal-ħaddiema minn espożizzjoni għar-riskji ta' aġenti karċinoġeni fuq ix-xogħol (Is-Sitt Direttiva Individwali fis-sens ta' l-Artikolu 16(1) tad-Direttiva 89/391/KEE) [7], kif l-aħħar emendata permezz tad-Direttiva 1999/38/KE [8].
(6) Il-miżuri previsti f'din id-Direttiva huma skond l-opinjoni tal-Kumitat għall-adattament għall-progress tekniku, tad-Direttivi dwar it-tneħħija ta' ostakoli tekniċi għall-kummerċ, f'sustanzi u preparazzjonijiet perikolużi,
ADOTTAT DIN ID-DIRETTIVA:
Artikolu 1
L-Anness I tad-Direttiva 76/769/KEE huwa hawnhekk adattat għall-progress tekniku kif stabbilit fl-Anness ta' din id-Direttiva.
Artikolu 2
L-Istati Membri għandhom idaħħlu fis-seħħ, liġijiet, regolamenti u dispożizzjonijiet amministrattivi neċċessarji sabiex ikunu konformi ma' din id-Direttiva sa mhux aktar tard mill-31 ta' Diċembru 2003. Huma għandhom jinfurmaw b'dan lill-Kummissjoni, minnufih. Għandhom japplikaw dawn id-dispożizzjonijiet mit-30 ta' Ġunju 2004.
Meta l-Istati Membri jadottaw dawn id-dispożizzjonijiet, dawn għandu jkollhom riferenza għal din id-Direttiva jew għandhom ikunu akkumpanjati b'din ir-riferenza fl-okkazzjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-riferenza.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċċjali tal-Komunitajiet Ewropej.
Artikolu 4
Din id-Direttiva hija ndirizzata lill-Istati Membri.
Magħmula fi Brussel, fis-6 ta' Jannar 2003.